Når næste års udgave af Nibe Festival løber af stablen, kan du som festivalgænger rocke med på sange som Special, The Zookeeper’s Boy og Apocalypso. Det danske rockband Mew gæster Skalskoven. I 2018 er det 15 år siden, at Mew anført af forsanger Jonas Bjerre for alvor brød gennem på den danske musikscene med albummet Frengers, der siden blev fulgt op af blandt andet And the Glass Handed Kites og senest deres nye album Visuals. Mew er ikke just kendt for at pryde diverse festivalplakater landet over, og derfor giver det ekstra glæde i Nibe, at det er lykkedes festivalen at få dem med på netop deres program. - 15-året for “Frengers” er den perfekte anledning til at invitere legendariske Mew til Nibe Festival. Vi vil så gerne give vores gæster noget, de ikke får mange andre steder, og Mew er helt klart i den kategori, siger festivalleder Peter Møller Madsen. Mew går på scenen lørdag den 7. juli.

Opsummering:
Dansk rockband gør irske The Script selskab øverst på plakaten ved næste års fest i Skalskoven.